
Neki su ljudi na temelju hadisa o davanju prednosti desnoj strani safa i hadisa u kojem stoji da meleki blagosiljaju klanjače na desnoj strani safa, kazali da se safovi uspostavljaju s desne strane i da je dovoljno da se na lijevoj strani nalazi samo jedan čovjek, a svi ostali na desnoj. Možete li mi objasniti ovo pitanje?


* 
* 
* 
* 
* 
* 
* 

 
Kako se redaju safovi, sa koje strane?

Brojni su hadisi koji govore o uspostavljanju safova, a ovdje ćemo navesti samo neke. Enes, radijallahu anhu, prenio je da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Poravnajte vaše safove, zaista je poravnavanje safova dio cjelovitosti i potpunosti namaza”* (El-Buhari i Muslim).  

Ebu Hurejra, radijallahu anhu, prenosi da je Resulullah, ﷺ, govorio: *“Ispravite safove, odista to namazu daje ljepotu”* (El-Buhari).  

Džabir b. Semura, radijallahu anhu, pripovijedao je: “Resulullah je, ﷺ, izašao pred nas i rekao: *‘Zar se nećete poredati u safove, kao što se meleki redaju kod svog Gospodara?’* Upitali smo: ‘Allahov Poslaniče, a kako se meleki poredaju u safove kod svog Gospodara?’ *‘Upotpune prve safove i zbiju se u njima’*, odgovori Poslanik, ﷺ” (Muslim).  

Ibn Omer, radijallahu anhu, prenosi da je Poslanik, ﷺ, govorio: *“Zbijte safove, poravnajte ramena, popunite praznine, ne ostavite mjesta za šejtana, blago dotičite ruke svoje braće klanjača; ko sastavi saf, neka ga Allah sastavi sa Sobom, a ko prekine saf, neka ga Allah od Sebe odvoji!”* (Ebu Davud i Ahmed). Ibn Abbas, radijallahu anhu, kaže da je Vjerovjesnik, ﷺ, rekao: *“Ne smijem dopustiti postojanje praznina u safovima”* (Et-Taberani).  

Safovi se uspostavljaju tako što muktedije spajaju ramena i nožne članke. Tako su, klanjajući za Resulullahom, ﷺ, ***[ashabi](https://pitajucene.com/search/ashab/questions/ "Pretraži pitanja o ashabima")*** činili. A ***[hadis](https://pitajucene.com/search/Hadis/questions/ "Pretraži pitanja o hadisima")*** na koji ste ukazali zabilježili su Ebu Davud i Ibn Madža, preko Aiše, radijallahu anha, da je Resulullah, ﷺ, rekao: *“Allah i Njegovi meleki blagosiljaju desnu stranu safa.”* Ali je ovaj hadis, u ovom obliku, slab, kako to kažu El-Bejheki i El-Albani. Ispravno je da je Resulullah, ﷺ, rekao: *“Allah i Njegovi meleki blagosiljaju one klanjače koji popunjavaju praznine u safu”* (El-Bejheki).  

U vezi s vrijednosti desne strane nad lijevom, šejh ***[Ibn Usejmin](https://pitajucene.com/search/Usejmin/answers/ "Pretraži odgovore u kojima se spominje šejh Ibn Usejmin")***, rahimehullah, kaže da je “vrednije stati na desnu stranu safa samo u slučaju da u odnosu na imama s obje strane stoji isti broj ljudi”. Dakle, ako u odnosu na imama s lijeve strane stoji manje ljudi, u tom slučaju nije bolje stati na desnu stranu safa. A Allah najbolje zna.  

Odgovorio: ***[Abdurrahman Kuduzović](https://pitajucene.com/search/Abdurrahman+Kuduzovi%C4%87/answers/ "Pretraži odgovore od prof. Abdurrahman Kuduzović")***


